b'\n_START_ARTICLE_\nVastatykist\xc3\xb6tutka\n_START_PARAGRAPH_\nVastatykist\xc3\xb6tutka on vihollisen tykkiasemien ja kranaatinheittimien sijainnin paljastava tutkaj\xc3\xa4rjestelm\xc3\xa4. Laitteistoa kutsutaan my\xc3\xb6s lentoratatutkaksi sen toimintaperiaatteen vuoksi. Kun tykist\xc3\xb6n tai heittimist\xc3\xb6n kranaatista mitataan kaksi tai useampia kohtia sen lentoradasta, voidaan m\xc3\xa4\xc3\xa4ritt\xc3\xa4\xc3\xa4 ammuksen l\xc3\xa4ht\xc3\xb6paikka, tuliasema. On my\xc3\xb6s mahdollista m\xc3\xa4\xc3\xa4ritt\xc3\xa4\xc3\xa4 oman tulen lentorata ja johtaa siten tulta.   Sen k\xc3\xa4ytt\xc3\xb6 vaikeuttaa tykist\xc3\xb6n toimintaa, sill\xc3\xa4 vastatykist\xc3\xb6tutka mahdollistaa nopeat vastaiskut vihollisen tykist\xc3\xb6\xc3\xb6n. Nopeiden vastaiskujen pelko pakottaa vihollisen siirt\xc3\xa4m\xc3\xa4\xc3\xa4n tykist\xc3\xb6\xc3\xa4\xc3\xa4n tihe\xc3\xa4\xc3\xa4n tahtiin, jottei se tule tuhotuksi. T\xc3\xa4rkeimpi\xc3\xa4 vastatykist\xc3\xb6tutkien valmistajia ovat Saab,  Elta Systems ja Raytheon. Ven\xc3\xa4j\xc3\xa4 on k\xc3\xa4ytt\xc3\xa4nyt vastatykist\xc3\xb6tutkia tehokkaasti It\xc3\xa4-Ukrainan sodassa.\n_START_SECTION_\nK\xc3\xa4ytt\xc3\xb6 Suomessa\n_START_PARAGRAPH_\nSuomi hankki ensimm\xc3\xa4iset vastatykist\xc3\xb6tutkansa, brittil\xc3\xa4iset Cymbelinet, vuonna 1976. Cymbelinet poistettiin k\xc3\xa4yt\xc3\xb6st\xc3\xa4 2000-luvun alussa vanhentuneina. Suomen puolustusvoimat on suunnitellut hankkivansa moderneja vastatykist\xc3\xb6tutkia vuoteen 2020 menness\xc3\xa4.'